ORDE do 25 de abril de 2006 pola que se convocan os premios Galicia Deporte 2005.
CONSELLERÍA DE CULTURA E DEPORTE — III. OUTRAS DISPOSICIÓNS — 09/05/2006

A Lei 11/1997, do 22 de agosto, xeral do deporte de Galicia, establece, no seu artigo 11, entre as competencias da Administración autonómica en relación co deporte a de efectuar convocatorias de ámbito autonómico para autorgar premios, distin
cións e axudas á realización de actividades promotoras do deporte encamiñadas a mellorar a presenza do deporte galego nas distintas competicións ou manifestacións deportivas.
No devandito marco e coa finalidade de outorgar público testemuño de recoñecemento ás traxectorias máis destacadas nos diferentes ámbitos do deporte galego, convócanse os premios Galicia Deporte 2005.
En exercicio das facultades que me confire o artigo 38.6º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 11 de outubro,
DISPOÑO:
Artigo 1º.-Convocatoria dos premios Galicia Deporte 2005.
Convócanse os premios Galicia Deporte 2005 nas seguintes modalidades:
Premio ao mellor deportista.
Premio á mellor deportista.
Premio ao mellor deportista discapacitado.
Premio á mellor deportista discapacitada.
Premio ao mellor equipo masculino.
Premio ao mellor equipo feminino.
Premio ao mellor xuíz-arbitro.
Premio á mellor xuíza-arbitro.
Premio ao mellor adestrador.
Premio á mellor adestradora.
Premio deporte na escola.
Premio ao mellor labor informativo.
Premio ao xogo limpo.
Premio ao mellor labor polo deporte (público).
Premio ao mellor labor polo deporte (privado).
Premio á revelación.
Premio á superación.
Premio á traxectoria no deporte.
Premio ao mellor proxecto dun evento deportivo.
Premio ao mellor proxecto de promoción deportiva de base.
O xurado determinará, de entre todos os premiados, aquel ao que se lle atribuirá o premio Galicia Deporte 2005.
Artigo 2º.-Candidatos.
1. Poderán ser candidatos a persoa, grupo de persoas, organismos públicos ou privados que se distinguisen pola súa especial achega ao deporte galego de acordo coas modalidades establecidas no punto anterior.
Os candidatos deberán ser propostos polas federacións deportivas de Galicia, clubs ou asociacións deportivas e entidades locais ou por calquera outro organismo ou entidade pública ou privada relacionado co deporte galego. Os candidatos non poderán postularse a si mesmos.
2. Os membros do xurado poderán igualmente propoñer candidatos ou candidatas aos premios.
Artigo 3º.-Documentación e prazos de presentación.
1. As candidaturas deberán ir acompañadas da seguinte documentación:
-Solicitude en que se formule a candidatura e se sinalen as razóns que a motivan, con declaración expresa de aceptación das presentes bases.
-Datos de identificación e domicilio dos candidatos ou candidatas propostos en cada unha das modalidades.
-Memoria explicativa dos méritos que se estiman que concorren no candidato proposto, referidos a actuacións levadas a cabo en 2005.
A referida documentación poderá presentarse no rexistro xeral da Consellería de Cultura e Deporte da Xunta de Galicia (edif. administrativo de San Caetano, s/n, 15781 Santiago de Compostela) ou no rexistro da delegación da Consellería de Cultura e Deporte da provincia que corresponda, nos enderezos postais:
-R/ Durán Loriga, 3-7º, 15003 A Coruña.
-Rolda da Muralla, 70, 27003 Lugo.
-Avda. da Habana, 79-3º, 32004 Ourense.
-R/ Benito Corbal, 47-2º e 3º, 36001 Pontevedra.
Todo isto, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de candidaturas será de vinte (20) días naturais contados desde o seguinte ao da publicación da presente orde no Diario Oficial de Galicia.
Artigo 4º.-Xurado.
1. O xurado estará integrado polos seguintes membros nomeados pola conselleira de Cultura e Deporte:
-Presidenta: a conselleira de Cultura e Deporte.
-Vicepresidente: o director xeral para o Deporte.
-Secretario: un funcionario designado para o efecto.
Vogais:
-O subdirector xeral de Deportes.
-Os xefes/as dos servizos provinciais de Deportes.
-Tres representantes das federacións deportivas de Galicia, nomeados por estas (un deles entre aquelas federacións que se correspondan con modalidades de deportes colectivos, outro polas de modalidades individuais e un terceiro por aquelas que posúan modalidades de discapacitados).
-Dous representantes do deporte de recoñecido prestixio, designados pola conselleira de Cultura e Deporte.
A actividade do xurado non será retribuída, sen prexuízo do dereito a percibir indemnizacións xeradas polos gastos derivados de desprazamentos para asistir as reunións e actos organizados con motivo do presente, nos termos previstos no Decreto 144/2001, do 7 de xuño.
2. O réxime xurídico para a constitución e funcionamento do xurado será o establecido no capítulo segundo do título II da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
3. O acordo do xurado outorgando os diferentes premios será publicado no Diario Oficial de Galicia.
Artigo 5º.-Gala de entrega de premios.
1. A Consellería de Cultura e Deporte organizará unha gala de entrega dos premios Galicia Deporte 2005, en que se fará entrega aos galardoados, en cada unha das modalidades, dun trofeo commemorativo e dun diploma acreditativo do galardón outorgado.
2. A entrega dos premios realizarase nun acto de carácter público institucional.
Artigo 6º.-Entrada en vigor.
1. A presente orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 25 de abril de 2006.
Ánxela Bugallo Rodríguez
Conselleira de Cultura e Deporte